32002L0079
L 291/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2002/79/EО НА КОМИСИЯТА
от 2 октомври 2002 година
за изменение на приложенията към Директиви 76/895/EИО, 86/362/EИО, 86/363/EИО и 90/642/EИО на Съвета относно определяне на максимални количества на остатъци от пестициди във и върху зърнени култури, храни от животински произход и някои продукти от растителен произход, включително плодове и зеленчуци
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейските общности,
като взе предвид Директива 76/895/EИО на Съвета от 23 ноември 1976 г. относно определянето на максимални количества на остатъци от пестициди във и върху плодове и зеленчуци (1), последно изменена с Директива 2002/71/EО (2) на Комисията, и по-специално член 5 от нея,
като взе предвид Директива 86/362/EИО на Съвета от 24 юли 1986 г. относно определянето на максимални количества на остатъци от пестициди във и върху зърнени култури (3), последно изменена с Директива 2002/76/EО (4) на Комисията, и по-специално член 10 от нея,
като взе предвид Директива 86/363/EИО на Съвета от 24 юли 1986 г. относно определянето на максимални количества на остатъци от пестициди във и върху на храни от животински произход (5), последно изменена с Директива 2002/71/EО, и по-специално член 10 от нея,
като взе предвид Директива 90/642/EИО на Съвета от 27 ноември 1990 г. относно определянето на максимални количества на остатъци от пестициди във и върху продукти от растителен произход, включително плодове и зеленчуци (6), последно изменена с Директива 2002/76/EО, и по-специално член 7 от нея,
като има предвид, че:
(1)
Приложенията към Директиви 76/895/EИО, 86/362/EИО, 86/363/EИО и 90/642/EИО се състоят от списъци на остатъци от пестициди и техните максимални нива.
(2)
При преразглеждане на наличните данни беше определено, че съществува достатъчно информация, за да могат да бъдат определени максимални нива за някои остатъци от пестициди, и по-конкретно абамектин, азоциклотин, биорезметрин, бифентрин, битертанол, бромопропилат, клофентецин, циромацин, цихексатин, фенпропиморф, флуцитринат, хексаконацол, метакрифос, миклобутанил, пенконацол, прохлораз, профенофос, резметрин, тридеморф, триадимефон и триадименол.
(3)
Остатъци от пестициди могат да се появят в храни от животински произход в резултат на селскостопански практики. Необходимо е да се вземат предвид съответните данни, получени както от разрешена употреба на пестициди и от наблюдавани експерименти и проучвания на храненето на животните.
(4)
Беше преразгледана наличната информация. За множество комбинации от пестициди/селскостопански продукти данните са достатъчни, за да бъдат изчислени максимални нива на остатъци, при които остатъците от пестициди могат да се считат за безопасни за здравето на човека. Когато нивото надхвърля най-ниската граница на аналитично определяне, е целесъобразно да се определи максимално ниво на остатъци на изчисленото ниво. За някои комбинации наличната информация не е подходяща и е целесъобразно да бъдат определени максимални нива на остатъци на най-ниското ниво на аналитично определяне. За други позиции информацията е подходяща, но показва, че определянето на максимално ниво на остатъци над най-ниската граница на аналитично определяне може да доведе до неприемливо, системно или хронично излагане на потребителя на въздействието на, остатъчни количества. В такива случаи е целесъобразно да се определят максималните нива на остатъци на най-ниската граница на аналитично определяне.
(5)
Системното излагане на потребителите по време на целия им живот на въздействието на тези пестициди чрез хранителни продукти, които може да съдържат остатъци от тези пестициди, беше оценено и разгледано в съответствие с процедурите и практиките на Комисията предвид насоките, публикувани от Световната здравна организация (7). За абамектин беше определена максимално количество на остатъци в съответствие с Регламент (EИО) № 2377/90 на Съвета (8), последно изменен с Регламент (EО) № 1752/2002 на Комисията (9), резултат от употребата на ветеринарни медицински продукти, съдържащи същото вещество за лечение на животински видове, от които се произвеждат храни (Регламент (EО) № 3425/93 на Комисията (10). Тази употреба и оценката на допустимата дневна доза, определена от Комитета по ветеринарно медицински продукти, на които се основават тези максимални граници на остатъците, бяха взети предвид. Заключението е, че предложените в настоящата директива максимални нива на остатъци не водят до надвишаване на допустимата дневна доза или до остри токсични последици.
(6)
За да се гарантира адекватна защита на потребителя от излагане на въздействието на остатъци в или върху продуктите, за които е издадено разрешение, е целесъобразно да се определят максималните нива на остатъци на долната граница на аналитично определяне за всички продукти, обхванати от Директиви 86/362/EИО, 86/363/EИО и 90/642/EИО.
(7)
Приложенията към Директиви 86/362/EИО, 86/363/EИО и 90/642/EИО трябва, следователно, да бъдат съответно изменени и допълнени.
(8)
Бяха проведени консултации с търговските партньори на Общността за нивата, предложени в настоящата директива чрез Световната търговска организация и техните коментари по тези нива бяха отчетени.
(9)
Бяха взети предвид становищата на Научния комитет за растенията и по-специално съветите и препоръките, отнасящи се до защитата на потребителите на култури за производство на храни, третирани с продукти за растителна защита (11).
(10)
Предвидените в настоящата директива мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
В приложение II към Директива 76/895/EИО се заличава рубриката, отнасяща се до „бромопропилат“.
Член 2
В част A на приложение II към Директива 86/362/EИО се добавят максималните количества на остатъци от пестициди за абамектин, азоциклотин и цихексатин, бифентрин, битертанол, бромопропилат, клофетецин, циромацин, фенпропиморф, флуцитринат, хексаконацол, метакрифос, миклобутанил, пенконацол, прохлораз, профенофос, резметрин и биорезметрин, тридеморф, триадимефон и триадименол, изброени в приложение I към настоящата директива.
Член 3
Приложение II към Директива 86/363/EИО се изменя както следва:
a)
в част А се добавят максимални нива на остатъци от пестициди за абамектин, бифентрин, битертанол, бромопропилат, циромацин, флуцитринат, метакрифос, пенконацол, прохлораз, профенофос, резметрин и биорезметрин, тридеморф, триадимефон и триадименол, изброени в приложение II към настоящата директива;
б)
в част Б се добавят максималните количества на остатъци от пестициди за азоциклотин и цихексатин, фенпропиморф, клофентецин и миклобутанил, изброени в приложение III към настоящата директива.
Член 4
Приложение II към Директива 90/642/EИО се изменя както следва:
a)
добавят се абамектин, азоциклотин и цихексатин, бифетрин, битертанол, бромопропилат, клофентицин, сиромазин, фенпропиморф, флуцитринат, хексаконацол, метакрифос, миклобутанил, пенконацол, прохлораз, профенофос, резметрин и биорезметрин, тридеморф, триадименол, изброени в приложение IV към настоящата директива;
б)
максималните количества на остатъци от пестициди за етион в чая се заменят с 3 мг/кг.
Член 5
1. Държавите-членки въвеждат в сила законовите, подзаконовите и административните разпоредби, необходими, за да се съобразят с член 4, буква б) на настоящата директива до 31 декември 2002 г. Те незабавно информират Комисията за това.
Те прилагат тези разпоредби от 1 януари 2003 г.
2. Държавите-членки въвеждат в сила законовите, подзаконовите и административните разпоредби, необходими, за да се съобразят с членове 1, 2 и 3 и с член 4, буква a) до 31 май 2003 г.
Те незабавно информират Комисията за това. Те прилагат тези разпоредби от 1 август 2003 г.
3. Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 6
Настоящата директива влиза в сила на седмия ден след деня на публикуването ѝ в Официален вестник на Европейските общности.
Член 7
Адресати на настоящата директива са държавите-членки.
Съставено в Брюксел на 2 октомври 2002 година.